**Družinsko bogoslužje na 2. nedeljo po božiču**

Jezus je luč, ki razsvetljuje vsakega človeka. Vsem, ki so ga sprejeli, je dal pravico, da postanejo Božji otroci. Nekateri pa ga niso sprejeli.

*Na mizi je križ, prižgana sveča. Pripravimo pa tudi veliko izrezano srce s katerim bomo izrazili zahvalo za ljubezen.*

*Primerno je, da začnemo s pesmijo : Glej zvezdice Božje…*

***Voditelj:*** V imenu Očeta in Sina in Svetega Duha. **Vsi:** Amen.

Voditelj: Še vedno se veselimo Jezusovega rojstva. Še vedno se čudimo temu, da je Bog, ki je velik in mogočen, zaradi nas postal človek, otrok. Če Jezusa nismo navdušeno sprejeli, iskreno obžalujmo in prosimo odpuščanja:

Otrok: Odpusti, Gospod, ker smo premalo verovali, da nas imaš rad. Gospod, usmili se.

Vsi: Gospod, usmili se.

Otrok: Odpusti, Gospod, ker smo raje hodili v temi, kakor sprejeli tvojo luč. Kristus, usmili se.

Vsi: Kristus, usmili se.

Otrok: Odpusti, Gospod, ker smo živeli tako, kakor ne bi nikoli slišali za tvoje zapovedi. Gospod, usmili se.

Vsi: Gospod, usmili se.

Voditelj: Usmili se nas, vsemogočni Bog, odpusti nam naše grehe in nas privedi v večno življenje.

Vsi: Amen.

*Voditelj:* Molimo. Vsemogočni večni Bog, oče luči, razodeni se vsem narodom, da bodo vsi ljudje spoznali tvoje veličastvo. Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj. *Vsi:* Amen.

**Voditelj:** Poslušajmo odlomek iz svetega evangelija po Janezu (Jn 1,1-18 ali 1,1-5.9-14))

*Nekdo od prisotnih, ali voditelj sam, prebere evangeljski odlomek*

V začetku je bila Beseda in Beseda je bila pri Bogu in Beseda je bila Bog. Ta je bila v začetku pri Bogu. Vse je nastalo po njej in brez nje ni nastalo nič, kar je nastalo. V njej je bilo življenje in življenje je bilo luč ljudi. In luč sveti v temí, a temá je ni sprejela.

Bil je človek, ki ga je poslal Bog; ime mu je bilo Janez. Prišel je zaradi pričevanja, da bi namreč pričeval o luči, da bi po njem vsi sprejeli vero. Ni bil on luč, ampak pričeval naj bi o luči.  
Resnična luč, ki razsvetljuje vsakega človeka, je prihajala na svet.

Beseda je bila na svetu in svet je po njej nastal, a svet je ni spoznal. V svojo lastnino je prišla, toda njeni je niso sprejeli. Tistim pa, ki so jo sprejeli, je dala moč, da postanejo Božji otroci, vsem, ki verujejo v njeno ime in se niso rodili iz krvi ne iz volje mesa ne iz volje moža,  
ampak iz Boga. In Beseda je meso postala in se naselila med nami. Videli smo njeno veličastvo,  
veličastvo, ki ga ima od Očeta kot edinorojeni Sin, polna milosti in resnice.

Janez je pričeval o njej in klical: »To je bil tisti, o katerem sem rekel: Ta, ki bo prišel za menoj, je pred menoj, ker je bil prej kakor jaz.« Kajti iz njegove polnosti smo vsi prejeli milost za milostjo.  
Postava je bila namreč dana po Mojzesu, milost in resnica pa je prišla po Jezusu Kristusu. Boga ni nikoli nihče videl; edinorojeni Bog, ki biva v Očetovem naročju, on nam je razlóžil.

*Sedaj lahko vsak pove svojo misel, svoje mnenje, svoja vprašanja...*

*Prošnje*

**Voditelj:** Bratje in sestre! Iz svoje neskončne ljubezni, s katero nas ljubi, je Bog poslal na svet svojega ljubljenega Sina, da bi nas odrešil. Hvaležni ga zaupno prosímo::

1. Jezus, prosimo te, za voditelje narodov, da bi modro vodili ljudi.
2. Jezus, prosimo te, za naše družine, da bi živele iz upanja in vere vate, ki si Ljubezen.
3. Jezus , prosimo te, za osamljene otroke, da bi kljub zapuščenosti čutili, da je Bog njihov Oče.
4. Jezus, prosimo te, da bomo vedno hvaležni za vse, kar smo prejeli iz tvojih rok.
5. Jezus, prosimo te za modrost, da bi se znali prav odločati.
6. Jezus, prosimo te, usmili se vseh obolelih s koronavirusom Covid-19 in drugih bolnikov v naši domovini in njihovih svojcev.
7. Jezus, prosimo te, podpiraj vse zdravstvene delavce, da bodo skrbeli za bolnike in jim pomagali.

*Lahko dodamo še vsak svoje prošnje....*

**Voditelj:** Nebeški Oče! Tvoj Sin Jezus Kristus je postal naš brat, ko je po Svetem Duhu postal človek in se naselil med nami. Prosimo te, usliši naše izrečene in neizrečene prošnje. Po Kristusu, našem Gospodu. **Vsi:** Amen.

Zdaj eden od otrok vzame v roke veliko srce :

**Otrok:** Jezus, hvala za tvojo ljubezen. **Vsi:** Hvala, Jezus.

**Otrok**: Jezus, hvala za ljubezen naših staršev. **Vsi:** Hvala, Jezus.

**Otrok:** Jezus, hvala za ljubezen učiteljev in katehetov. **Vsi:** Hvala, Jezus.

Tisti otrok, ki drži srce, ga položi na tako mesto, da ga bodo vsi videli.

**Voditelj:** V molitvi očenaš se zahvalimo Bogu za vse, ki so nam na kakršenkoli način izkazali svojo dobroto, zlasti pa Jezusu za njegovo ljubezen.

**Vsi:** Oče naš……

Voditelj moli molitev v času bolezni:

Oče usmiljenja in tolažbe,

tvoj Sin Jezus Kristus

nam je s križem pokazal vrednost trpljenja.

Pomagaj našim bratom in sestram,

ki že nosijo križ bolezni in so preizkušani.

Nakloni jim izboljšanje zdravja,

njihovim svojcem pa poguma in zaupanja.

Vsem zdravstvenim delavcem nakloni moči in zdravja,

da bodo vztrajali v ljubezni do bolnikov;

raziskovalcem pa, da bodo čim prej odkrili uspešno zdravilo.

Nam in vsemu svetu daj svoj blagoslov,

da bomo rešeni bolezni

in se ti bomo mogli s tvojo Cerkvijo zahvaljevati.

Amen.

**Sv. Marija, zdravje bolnikov – prosi za nas.**

**Sv. Rok, zavetnik zoper kužne bolezni – prosi za nas.**

**Vsi božji svetniki in svetnice – prosite za nas.**

**Voditelj:** Molimo. Gospod, naš Bog, iskreno te prosimo, s svojo močjo očisti naše življenje in nam izpolni pravične želje. Po Kristusu, našem Gospodu.**Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Tam stoji pa hlevček….

Po pesmi si v prijetnem vzdušju podelimo in zaužijemo kruh in sok.